**Dôvodová správa**

**A. Všeobecná časť**

Návrh zákona, ktorým sa dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov predkladá na rokovanie Národnej rady Slovenskej republiky skupina poslancov NR SR.

Cieľom predkladanej novely zákona o obecnom zriadení je upraviť v dotknutom právnom predpise povinnosť obcí a miest zverejňovať na svojom webovom sídle informácie o spôsobe vybavovania žiadostí o pridelenie bytu, žiadostí o prevode bytu do osobného vlastníctva, žiadostí o pridelenie miesta v sociálnom zariadení, ktorého zriaďovateľom je obec a žiadostí o miesto v predškolskom zariadení, ktorého zriaďovateľom je obec. Novela zákona ustanovuje rozsah povinne zverejňovaných údajov tak, aby sa pri každej žiadosti zo zverejnených údajov dalo vyčítať, kto žiadosť podáva, kedy bola žiadosť obci doručená a akým spôsobom bola žiadosť vybavená. Zákon v tejto súvislosti ustanovuje možnosť verejnej kontroly rozhodovania o pridelených žiadostiach.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná s právom Európskej únie.

Návrh zákona nebude mať negatívny vplyv na verejné financie. Návrh zákona nebude mať vplyv na podnikateľské prostredie, životné prostredie, ani vplyv na informatizáciu spoločnosti. Návrh zákona bude mať pozitívny sociálny vplyv.

**B. Osobitná časť**

**K bodu 1**

Zákon ustanovuje povinnosť obcí a miest zverejňovať informácie o spôsobe vybavovania žiadostí o pridelenie bytu, žiadostí o prevode bytu do osobného vlastníctva, žiadostí o pridelenie miesta v sociálnom zariadení, ktorého zriaďovateľom je obec a žiadostí o miesto v predškolskom zariadení, ktorého zriaďovateľom je obec. Ustanovuje sa rozsah zverejňovaných údajov a zároveň sa temporálne vymedzuje minimálna lehota, dokedy musia byť ustanovené údaje prístupné na webovom sídle.

**K bodu 2**

Navrhovanou novelou zákona sa ustanovuje v prechodných ustanoveniach povinnosť obcí a miest poskytovať údaje o žiadostiach, ktoré boli podané po účinnosti predkladanej novely zákona.